钦定古今图书集成/明伦汇编/氏族典/第395卷 > 李俊民
## 钦定古今图书集成/明伦汇编/氏族典/第395卷 > 李俊民

按《元史李俊民传》：“俊民字用章，泽州人。得程氏传受
之学。金承安中，举进士第一，应奉翰林文字。未几，弃
官不仕，教授乡里，隐于嵩山，俄复隐于西山。隐士荆
先生授以邵雍皇极数。世祖召之，延访无虚日，还山
死，赐谥庄靖先生。”

===李冶===按《元史李冶传》：“冶字仁卿，真定栾城人，登金进士第，
知钧州事。岁壬辰，城溃，冶微服北渡，流落忻崞间，世
祖在潜邸，闻其贤，遣使召之，既至，问今之人材，对曰：
‘天下未尝乏材，求则得之，舍则失之’。又问：天下当何
以治之？对曰：为治之道，不过立法度，正纪纲而已。纪
纲者，上下相维持；法度者，赏罚示惩劝。”又问：“昨地震
何如？”对曰：“天裂为阳不足，地震为阴有馀。苟能辨奸
邪，去女谒，屏谗慝，省刑罚，慎征讨，则可转咎为休矣。”
世祖嘉纳之。冶家元氏，买田封龙山下，学徒益众。及
世祖即位，复聘之。以老病，恳求还山。至元二年，再以
学士召，就职。期月，复辞去，卒于家。